EAขายเกลี้ยง กระจายทั่วถึงหุ้นเทรด30นี้
EA ฟุ้งขายไอพีโอ เกลี้ยงแล้ว 560 ล้านหุ้น ยืนยันกระจายถึงมือนักลงทุนทั่วถึง นำเงินลุยโรงไฟฟ้า
24 ม.ค. 2556

EA ฟุ้งขายไอพีโอ เกลี้ยงแล้ว 560 ล้านหุ้น ยืนยันกระจายถึงมือนักลงทุนทั่วถึง นำเงินลุยโรงไฟฟ้า 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส ในฐานะแกนนำการจัดจำหน่ายและรับประกันการจัดจำหน่ายหุ้นเพิ่มทุน บริษัท พลังงานบริสุทธิ์ หรือ EA เปิดเผยถึงการเปิดจองซื้อหุ้นที่ขายต่อประชาชนครั้งแรก (ไอพีโอ) ของ EA จำนวน 560 ล้านหุ้น ในราคาหุ้นละ 5.50 บาท ตั้งแต่วันที่ 21-23 ม.ค.ที่ผ่านมา ว่ามีนักลงทุนสนใจจองซื้อหุ้นของบริษัท EA ทั้งหมด แล้วสะท้อนถึงความเชื่อมั่นในธุรกิจของบริษัท 
ทั้งนี้ เชื่อว่าหุ้น EA จะกระจายสู่นักลงทุนทั้งรายใหญ่ รายย่อย และสถาบันอย่างทั่วถึง เนื่องจากมีการจัดจำหน่ายผ่านบริษัทหลักทรัพย์ (บล.) ถึง 14 แห่งด้วยกัน ประกอบด้วย บล.ฟินันเซีย ไซรัส บล.โนมูระ พัฒนสิน และ บล.ไทยพาณิชย์ ในฐานะแกนนำการจัดจำหน่ายและรับประกันการจัดจำหน่าย รวมไปถึงผู้ร่วมจัดจำหน่ายและรับประกันการจัดจำหน่ายอีก 11 แห่ง ได้แก่ บล.คันทรี่กรุ๊ป บล.เมย์แบงก์ กิมเอ็ง (ประเทศไทย) บล.ฟิลลิป (ประเทศไทย) บล.ไอร่า บล.เอเซีย พลัส บล.ซีไอเอ็มบี (ประเทศไทย) บล.โกลเบล็ก บล.เคจีไอ (ประเทศไทย) บล.เคทีบี (ประเทศไทย) บล.เคที ซีมิโก้ และ บล.โอเอสเค (ประเทศไทย) โดยหุ้น EA เตรียมจะเข้าซื้อขายในตลาดหลักทรัพย์ เอ็ม เอ ไอ (mai) เป็นตัวแรกของปี 2556 ในวันที่ 30 ม.ค.นี้